Til Blommenholm Bridgeklubb

med kopi til alle klubbene i NBF Oslo, styret i NBF Oslo og NBF

Oslo, 22. september 2015

Vi takker for innspill fra Blommenholm Bridgeklubb og forsøker med følgende å svare på noen av spørsmålene før all dokumentasjon går ut til dere i én sending i morgen.

Styret i NBF Oslo mener det er innkalt og informert om saken på en etter vedtektene korrekt måte og vi vil selvfølgelig prøve å belyse alle relevante fakta.

Styret i NBF Oslo har sett kjøpet som en mulighet for kretsen og har kalt inn til Ekstraordinært Kretsting etter gjeldende frister. Vi må avveie behovet for å beholde eksklusiviteten i kjøpsprosessen gjennom kort behandlingstid opp mot å informere bredt nok og i henhold til behov for informasjon tidsnok. Styret takker Blommenholm Bridgeklubb for innspill til hva som bør legges frem.

Blommenholm er opptatt av Bridge Fondet og deres eierskap til dette. Dere har gratis lokaler og synes å mene at dette burde Oslo Bridgen også skaffe seg. (Det hadde vært en drøm, men er dessverre utopi i Oslo). Blommenholm synes mindre opptatt av om det er spillere i Blommenholm som har vært med å skape kapitalen Bridge Fondet enn deres rettigheter til å eie i fondet. Blommenholm spillere har vært med på å spille Kretsturneringer, men egentlig ikke bidratt så meget til å opprettholde økonomien i diverse bridgesentre gjennom tidene i Oslo med sosial hyggeprofil, rekrutteringseffekt og tilholdssted for gode bridgediskusjoner. Men det er selvfølgelig veldig hyggelig at de har deltatt i alle fora likevel.

Kretsen i Oslo trenger etter styrets syn en samlingsplass – et Hjem – og dette hjemmet bør kunne romme alle bridgespillere slik at alle klubbene kan bidra til samhold, hygge, rekruttering, kursing og gode diskusjoner. Det må være et sted for gammel og ung, nye og erfarne, sammen og hver for seg. Det skaper god kultur og tiltrekker forhåpentligvis flere bridgespillere.

Svar på spørsmålene fra Blommenholm som allerede er klare er som følger:

1. Nærstående i prosessen: En person bak aksjeselskapet som selger har vist seg å ha vært far i klassene til to av mine barn på barneskolen. Jeg har aldri pleiet noen omgang med ham og mine barn har ikke vært «bestevenner» med hans barn. Megleren er en bridgespiller som sikkert flere har truffet rundt det grønne bord. Avtale om honorar er eventuelt mellom selger og megler – det er ikke avtalt noe honorar for meglingsjobben med kretsen.
2. Betalinger til nærstående: Spørsmålet om betaling til nærstående av oss oppfatter jeg meget tendensiøst og spesielt. Hvis noen mistenker meg eller Kretsstyret for slikt ber jeg dem ta det opp i et dertil egnet forum.
3. Kjøpsavtale: Kretsstyret har ikke startet arbeidet med Kjøpsavtale før det foreligger noen beslutning i Kretsen for å ikke forskuttere resultatet av prosessen. Men tingene som Blommenholm fremhever, i tillegg til flere andre faktorer vil bli tatt med. Vi ønsker imidlertid å fremheve at en kjøpekontrakt er en forhandling på pris og betingelser, vi kan ikke garantere at alt blir slik Blommenholm og vi ønsker, her må det både gis og tas. Prosessen er basert på at det ekstraordinære Kretstinget fatter en kjøpsbeslutning, hvis den er positiv så må styret under visse betingelser få mandat til å forhandle frem og underskrive en kjøpskontrakt, mandat til å slutte avtale om finansiering og å gjennomføre kjøpet dersom betingelsene blir oppfylt. Det må også videre inngås avtaler om drift og vedtekter for «Hjemmet».
4. Fagteknisk Tilstandsrapport: Styret betaler en uavhengig takstmann for å komme med en uttalelse om det tekniske. Denne rapporten blir lagt ved dokumentasjonen som skal sendes ut.
5. Heftelser: Det blir selvfølgelig undersøkt hva som finnes av heftelser på eiendommen, at selger kan tegne og disponere eiendommen, eventuell fellesgjeld etc.

Bindende leiekontrakter med klubber: Dersom klubbene på det ekstraordinære Kretstinget ønsker å være med på å kjøpe et Hjem og dermed ønsker å forplikte seg til å leie i flere år så ønsker vi et mandat til å inngå slike avtaler med klubbene. Vi er også avhengige av hvilke formalia banken forlanger før avtalene utformes. Igjen, vi ønsker ikke å forskuttere avgjørelsen på Bridgetinget.

1. Finansiering: Styret tror det kan fremlegge et finansieringstilbud på det Ekstraordinære Kretstinget, men dette vil neppe være bindende på grunn av bankens behandlingstid og vår levering inn mot dette. Derfor har styret i NBF Oslo bedt om mandat innen en gitt ramme.
2. Bridge Fondet – Vedtekter – Bridgehjem for alle i Oslo: Vi tar dialogen med Bridgefondet om de aksepterer å utbetale disse midlene til eiendomskjøp.

Etter Kretsstyrets syn råder det ingen usikkerhet om vedtektene til Fondet eller Kretsen. Blommenholm har fått svar på dette fra Krets og Forbund som sier at dette er lovlig fattede vedtak. Blommenholm har ikke akseptert noen flertallsavgjørelser fra vårens Kretsting og har derfor i disse dager sendt et nytt brev til Styret i NBF. Styret i NBF Oslo vet ikke når svar kan ventes derfra. Dersom de «gamle» vedtektene mot formodning skulle være gjeldende, så er det heller ikke noe i dem som sier at det nå foreslåtte ikke kan gjennomføres. Kretsstyret har avtalt at vi inviterer en representant fra NBF til å delta på det Ekstraordinære Tinget slik at informasjonskanalene holdes åpne.

Det er Kretsstyrets syn at et Bridgesenter i Oslo er noe som gagner hele Kretsen med alle klubber og alle spillerne. Da er det mulig å avholde Kretsturneringer og mesterskap og det kan skapes felles kultur som gir bedre rekruttering og mer bridgeglede. Dette vil gi en verdi i eiendommen utover det helt monetære og summen av dette får medlemmer i alle klubber ta del i. Flertallsavgjørelser utgjør bærebjelken i et demokrati og kretsstyret er bevisst at det må gjøres en samlende jobb slik at et eventuelt skuffet mindretall i ettertid føler seg som et fullverdig medlem av bridgefamilien i Oslo. Men når det er sagt så forventer styret i NBF Oslo også at vi skal unngå stadige omkamper om alle avgjørelser.

1. Budsjett: Vi bekrefter igjen at vi vil fremlegge budsjett i henhold til reglene for utsendelse.

Det følger av det å eie et lokale at det er eieren, i dette tilfellet NBF Oslo, som tar den økonomiske risikoen ved å eie. Klubbene som er medlemmer i kretsen risikerer derfor at dersom de ikke bidrar inn med bruk av lokalet og god rekruttering av nye bridgespillere så blir kontantstrømmen til Oslo krets dårlig. Dersom markedet for eiendom i Oslo går ned kan også dette lokalet tape seg i verdi hvis situasjonen skulle bli så hard at lokalet må selges. På den annen side – hvis markedet stiger så kan det bli en gevinst ved slaget. Dersom lokalet kan få tillatelse til å brukes som bolig, så kan det også ligge en potensiell gevinst i det.

1. Visning av lokalet: Lokalet kan besiktiges Torsdag 24. september og mandag 29. september mellom kl 16.30 og 17. Vi ber interessenter å kontakte Leif Erik Stabell på telefon 953 06 868 for å melde seg på.

Habilitet: Styret i NBF Oslo ser ikke at det er noen som mangler habilitet til å ta kjøpsbeslutning på det ekstraordinære Kretstinget. Det er en selvfølge at personer som anser at det er forhold som gjør at de ikke er habile i behandlingen og stemmegivningen ikke deltar på det ekstraordinære Kretstinget.

Økonomi: Når det gjelder tankene om økonomisk belastning ved å eie et bridgesenter, så synes det som Blommenholm Bridgeklubb går ut fra at dette blir et underskuddsforetak for NBF Oslo. Det er selvfølgelig mulig. Men det er også mulig at vi vil tjene penger på dette og øke kapitalen. Styret i NBF Oslo regner da med at klubbene som leier og bidrar til «Hjemmet» da ikke inntar holdning som Blommenholm Bridgeklubb og sier at det bare er disse klubbene som har bidratt til kapitaløkningen og at dermed Blommenholm ikke skal få del i dette. Jeg står ved at et «Bridge Hjem» i Oslo skal være der for alle klubbene og deres medlemmer i Kretsen og også gi bidrag til de etterkommende bridgeslektene.

Vi ser fram til en konstruktiv debatt om muligheten av å få kjøpt et «Bridgehjem» for Oslo.

På vegne av Styret i NBF Oslo

Anne Birgitte Fossum